Document ID: 32007R0829

KOMISSION ASETUS (EY) N:o 829/2007,
annettu 28 päivänä kesäkuuta 2007,
Euroopan parlamentin ja neuvoston asetuksen (EY) N:o 1774/2002 liitteiden I, II, VII, VIII, X ja XI muuttamisesta tiettyjen eläimistä saatavien sivutuotteiden markkinoille saattamisen osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3 päivänä lokakuuta 2002 annetun Euroopan parlamentin ja neuvoston asetuksen (EY) N:o 1774/2002 (1) ja erityisesti sen 28 artiklan toisen kohdan, 29 artiklan 3 kohdan ensimmäisen alakohdan sekä 32 artiklan 1 kohdan,
sekä katsoo seuraavaa:
(1)
Asetuksessa (EY) N:o 1774/2002 vahvistetaan eläinten terveyttä ja kansanterveyttä koskevat vaatimukset tiettyjen eläimistä saatavien sivutuotteiden ja niistä johdettujen tuotteiden maahantuonnille ja kauttakuljetukselle yhteisön kautta. Kyseisessä asetuksessa säädetään yleiset hygieniavaatimukset luokkaan 1, 2 ja 3 kuuluvan aineksen käsittelylle ja vahvistetaan lisäksi vaatimukset kyseisten eläimistä saatavien sivutuotteiden ja niistä johdettujen tuotteiden saattamiseksi markkinoille, mukaan luettuna terveystodistusten mallit niiden tuomiseksi yhteisöön.
(2)
Yhteisössä ei tätä nykyä esiinny pientä pesäkuoriaista, mutta koska on olemassa uhka tämän loisen kulkeutumisesta yhteisöön, on välttämätöntä vahvistaa vaatimukset teknisiin tarkoituksiin aiotun mehiläisvahan maahantuonnille ja muuttaa lisäksi asetuksen (EY) N:o 1774/2002 liitteessä I annettua mehiläistuotteiden määritelmää. Sen vuoksi kyseisen asetuksen liitteessä I esitettyä määritelmää, liitteessä VIII olevassa IX luvussa vahvistettuja tuontivaatimuksia sekä liitteessä X olevassa 13 luvussa esitettyä terveystodistuksen mallia olisi muutettava.
(3)
Asetuksen (EY) N:o 1774/2002 liitteessä II olevassa X luvussa vahvistetaan sellaisen kaupallisen asiakirjan malli, jonka on oltava eläimistä saatavien sivutuotteiden ja käsiteltyjen tuotteiden mukana kuljetuksen ajan. Jotta parannettaisiin vuotien ja nahkojen jäljitettävyyttä kuljetuksen aikana, tätä asiakirjamallia on välttämätöntä muuttaa. Sen vuoksi kyseisen asetuksen liitettä II olisi muutettava.
(4)
Tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annettua Euroopan parlamentin ja neuvoston asetusta (EY) N:o 999/2001 (2) sovelletaan elävien eläinten ja eläinperäisten tuotteiden tuotantoon ja markkinoille saattamiseen. Siinä kielletään käsitellyn eläinvalkuaisen syöttäminen tuotantoeläimille, joita pidetään, lihotetaan tai kasvatetaan elintarvikkeiden tuotantoa varten.
(5)
Kyseinen asetuksessa (EY) N:o 999/2001 asetettu kielto on edelleen voimassa, mutta sian verestä saatuun käsiteltyyn eläinvalkuaiseen olisi - kuten asetuksen (EY) N:o 1774/2002 liitteessä VII olevassa II luvussa vahvistetaan - sovellettava vähemmän tiukkoja käsittelyvaatimuksia kuin nykyisin käytössä olevaa ensimmäistä käsittelymenetelmää, sillä ei ole olemassa mitään tieteellistä osoitusta siitä, että tarttuvat spongiformiset enkefalopatiat tarttuisivat sikojen välityksellä. Kansanterveyteen ja eläinten terveyteen liittyvistä syistä on kuitenkin välttämätöntä ottaa käyttöön vähimmäislämpötilavaatimus sian veren käsittelyä varten. Sen vuoksi asetuksen (EY) N:o 1774/2002 liitteessä VII olevaa II lukua olisi muutettava.
(6)
Asetuksen (EY) N:o 1774/2002 liitteessä VIII olevan II luvun A kohdan 1 alakohdan mukaisesti raa'an lemmikkieläinten ruoan valmistukseen voidaan yhteisössä käyttää sellaisia teuraseläinten osia, jotka on todettu ihmisravinnoksi kelpaaviksi mutta joita ei ole kaupallisista syistä tarkoitettu ihmisravinnoksi. Näyttää siltä, että tällaisten eläinten osia, jotka on todettu ihmisravinnoksi kelpaamattomiksi mutta joissa ei ole merkkejä ihmisiin tai eläimiin tarttuvasta taudista, voidaan käyttää turvallisesti myös lemmikkieläinten ruoassa. Sen vuoksi olisi muutettava kyseisen asetuksen liitteessä VIII olevan II luvun A kohdan 1 alakohtaa ja XI lukua, jossa annetaan säännökset tuonnista yhteisöön.
(7)
On välttämätöntä muuttaa nykyisiä vuotien ja nahkojen tuontia yhteisöön koskevia terveystodistusten malleja joidenkin teknisten mukautusten sisällyttämiseksi niihin. Selkeyden vuoksi olisi muutettava liitteessä VIII olevassa VI luvussa esitettyjä tuotteita koskevia erityisvaatimuksia ja asetuksen (EY) N:o 1774/2002 liitteessä X olevassa 5A, 5B ja 5C luvussa esitettyjä terveystodistusten malleja.
(8)
Euroopan elintarviketurvallisuusviranomainen tuli 13 ja 14 päivänä syyskuuta 2005 antamassaan tieteellisessä lausunnossa, joka käsitteli lintuinfluenssaan liittyviä eläinten terveyttä ja hyvinvointia koskevia näkökohtia, siihen tulokseen, että sulat ja höyhenet olisi käsiteltävä ennen kuin niitä pidetään kaupan, jotta pienennetään lintuinfluenssan leviämisriskiä. Asetuksen (EY) N:o 1774/2002 liitteessä VIII olevassa VIII luvussa vahvistetaan sulkien ja höyhenien markkinoille saattamista ja tuontia koskevat pysyvät yhteisön toimenpiteet. Kyseinen lausunto ja lintuinfluenssan nykyinen maailmanlaajuinen epidemiologinen tilanne huomioon ottaen on aiheellista muuttaa niitä yhteisön toimenpiteitä, joita sovelletaan sulkien ja höyhenten tuontiin ja niiden käsittelyyn ennen tuontia. Sen vuoksi kyseisen asetuksen liitettä VIII olisi muutettava.
(9)
Olisi muutettava asetuksen (EY) N:o 1774/2002 liitteessä X olevassa 1 luvussa esitettyä terveystodistusta, joka koskee muun kuin ihmisravinnoksi tarkoitetun käsitellyn eläinvalkuaisen ja muiden tällaista valkuaista sisältävien tuotteiden kuin lemmikkieläinten ruoan tuontia yhteisöön, jotta kolmansille maille tarjotaan yhtäläiset käsittelymahdollisuudet kuin yhteisölle. Sen vuoksi asetuksen (EY) N:o 1774/2002 liitteessä X olevaa I lukua olisi muutettava.
(10)
Asetuksen (EY) N:o 1774/2002 liitteessä X olevassa 3B luvussa esitetään terveystodistuksen malli yhteisöön tuotavalle käsitellylle, muulle kuin purkitetulle lemmikkieläinten ruoalle. Näyttää siltä, että käsiteltyä lemmikkieläinten ruokaa valmistetaan kolmansissa maissa yhä useammin sekoittamalla toisiinsa sellaisia jo käsiteltyjä ainesosia, joista kutakin on käsitelty kyseisen asetuksen vaatimusten mukaisesti. Tällaisten ainesosien lämpökäsittely saattaisi heikentää niiden ravitsemuksellisia ominaisuuksia. Tämän vuoksi olisi sallittava tällaisista turvallisista ainesosista koostuvan käsitellyn lemmikkieläinten ruoan tuonti yhteisöön, ja asetuksen (EY) N:o 1774/2002 liitteessä X olevassa 3B luvussa esitettyä terveystodistuksen mallia olisi muutettava.
(11)
Asetuksessa (EY) N:o 1774/2002 säädetään, että yhteisöön saa tuoda tiettyjä eläimistä saatavia sivutuotteita lemmikkieläinten ruoan valmistusta varten, vaikka ne sisältävät sellaisista eläimistä saatua ainesta, joille on annettu tiettyjä kiellettyjä aineita. Yhteisöön ei kuitenkaan tätä nykyä saa tuoda tällaista ainesta sisältäviä käsiteltyjä lemmikkieläinten ruokia, puruluita eikä arominvahventeita. Koska näyttää siltä, että tällaisen aineksen tuontiin lemmikkieläinten ruoan valmistamiseksi yhteisössä liittyvä terveysriski ei ole suurempi kuin riski, joka liittyy tällaiseen ainekseen silloin kun se esiintyy yhteisöön tuotujen käsiteltyjen lemmikkieläinten ruokien, puruluiden ja arominvahventeiden ainesosana, olisi sallittava myös tällaista ainesta sisältävien käsiteltyjen tuotteiden tuonti yhteisöön. Sen vuoksi olisi muutettava asetuksen (EY) N:o 1774/2002 liitteessä X olevassa 3A, 3B, 3C ja 3E luvussa esitettyjä terveystodistusten malleja.
(12)
Asetuksen (EY) N:o 1774/2002 liitteessä X olevassa 3B luvussa säädetään, että käsitellyn, muun kuin purkitetun lemmikkieläinten ruoan terveystodistuksen on sisällettävä todistus, jossa todetaan, että lemmikkieläinten ruoka oli pakattu uuteen pakkaukseen, jossa on merkintä ”ei ole tarkoitettu ihmisravinnoksi”. Rehuseosten pitämisestä kaupan 2 päivänä huhtikuuta 1979 annetussa neuvoston direktiivissä 79/373/ETY (3) on jo säädetty vastaavista merkintävaatimuksista, joilla estetään tällaisten tuotteiden tahaton tai huolimattomuudesta johtuva väärinkäyttö ihmisravintona. Asetuksen (EY) N:o 1774/2002 liitteessä X olevassa 3B luvussa esitettyyn terveystodistuksen malliin sovellettavissa vaatimuksissa olisi otettava huomioon kyseinen lainsäädäntö ja niitä olisi sen vuoksi muutettava.
(13)
Asetuksen (EY) N:o 1774/2002 liitteessä VIII vahvistetaan lemmikkieläinten ruoan, puruluiden ja teknisten tuotteiden markkinoille saattamista ja yhteisöön tuontia koskevat vaatimukset. Kyseisen liitteen II luvun B kohdan 4 alakohdassa säädetään, että puruluille on käsittelyn aikana täytynyt tehdä lämpökäsittely siten, että taudinaiheuttajat tuhoutuvat. Useat jäsenvaltiot ovat vaatineet, että puruluiden käsittelyssä sallittaisiin muita käsittelyitä, jotka antavat vastaavat turvatakeet. Sen vuoksi asetuksen (EY) N:o 1774/2002 liitteessä VIII olevaa II luvun B kohdan 4 alakohtaa olisi muutettava.
(14)
Asetuksen (EY) N:o 1774/2002 liitteessä X olevassa 3C luvussa esitetään terveystodistuksen malli yhteisöön tuotaville puruluille. Koska yhteisössä tapahtuvassa puruluiden käsittelyssä tullaan sallimaan muitakin käsittelyjä kuin lämpökäsittely, nämä muut käsittelyt olisi sallittava myös yhteisöön tuoduille puruluille. Jotkin puruluut valmistetaan perinteisten menetelmien mukaisesti kalasta. Lämpökäsittely ei tällaisessa tapauksessa ole eläinten terveyden kannalta tarpeellinen. Sen vuoksi kyseisen asetuksen liitteessä X olevassa 3C luvussa esitettyä terveystodistuksen mallia olisi muutettava.
(15)
Asetuksen (EY) N:o 1774/2002 liitteessä VIII olevan II luvun B kohdan 6 alakohdassa vahvistetaan yhteisössä tuotettuun raakaan lemmikkieläinten ruokaan sovellettavat mikrobiologiset standardit. Näitä standardeja olisi sovellettava myös tuotaessa yhteisöön suoraan myytäväksi tarkoitettua raakaa lemmikkieläinten ruokaa ja eläimistä saatavia sivutuotteita, jotka syötetään yhteisöön lähetettäviksi tarkoitetuille tarhatuille turkiseläimille. Sen vuoksi kyseisen asetuksen liitteessä X olevaa 3D lukua olisi muutettava.
(16)
Asetuksen (EY) N:o 1774/2002 liitteessä XI vahvistetaan luettelot kolmansista maista, joista jäsenvaltiot voivat sallia muuksi kuin ihmisravinnoksi tarkoitettujen eläimistä saatavien sivutuotteiden tuonnin. Kyseisen liitteen XIII osassa esitetään luettelo kolmansista maista, joista jäsenvaltiot voivat sallia hevoseläinten seerumin tuonnin. Kyseisen XIII osan mukaisesti tämä luettelo sisältää ne kolmannet maat, joita tarkoitetaan niiden kolmansien maiden ja kolmansien maiden alueiden osien alueiden luettelosta, joista jäsenvaltiot sallivat elävien hevoseläinten ja hevoseläinten siemennesteen, munasolujen ja alkioiden tuonnin, sekä päätösten 93/195/ETY ja 94/63/EY muuttamisesta 6 päivänä tammikuuta 2004 tehdyn komission päätöksen 2004/211/EY (4) liitteessä I, ja joista on sallittua tuoda hevoseläimiä teurastukseen.
(17)
Hevoseläinten seerumia voidaan kuitenkin ottaa talteen elävistä eläimistä. Jos kolmas maa voidaan eläinten terveystilanteensa perusteella sisällyttää niiden kolmansien maiden luetteloon, joista hevoseläinten tuonti jalostukseen ja tuotantoon on sallittua, olisi hevoseläinten seerumin tuonti kyseisestä kolmannesta maasta oltava sallittua. Tällöin voitaisiin erityisesti sallia hevoseläinten seerumin tuonti Meksikosta. Sen vuoksi asetuksen (EY) N:o 1774/2002 liitteessä XI olevaa XIII osaa olisi muutettava.
(18)
Eläinlääkärintodistukset on annettava senmuotoisina kuin yhdenmukaistettujen eläinlääkärintodistusten mallien hyväksymistä tuotaessa eläviä eläimiä ja eläinperäisiä tuotteita Euroopan yhteisöön koskevassa komission päätöksessä 2007/240/EY (5) vahvistetaan. Sen vuoksi asetuksen (EY) N:o 1774/2002 liitteessä II olevassa X luvussa vahvistettua kaupallista asiakirjaa ja kyseisen asetuksen liitteessä X vahvistettuja terveystodistusten malleja olisi muutettava.
(19)
Tämän asetuksen voimaantulopäivän jälkeen olisi sallittava siirtymäkausi, jotta yhteisöön voitaisiin edelleen tuoda eläimistä saatavia sivutuotteita ja niistä johdettuja tuotteita, jotka kuuluvat asetuksen (EY) N:o 1774/2002 soveltamisalaan ja joiden mukana ovat kyseisen asetuksen mukaiset terveystodistukset.
(20)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 1774/2002 liitteet I, II, VII, VIII, X ja XI tämän asetuksen liitteen mukaisesti.
2 artikla
Tämän asetuksen voimaantulopäivää seuraavan kuuden kuukauden siirtymäkauden ajan asetuksen (EY) N:o 1774/2002 liitteessä II vahvistettu kaupallinen asiakirja ja kyseisen asetuksen liitteessä X esitetyt terveystodistukset, jotka on täytetty niiden säännösten mukaisesti, joita sovellettiin ennen tämän asetuksen voimaantulopäivää, voidaan edelleen toimittaa näiden asiakirjojen tai todistusten piiriin kuuluvien tuotteiden mukana.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä kesäkuuta 2007.

Labels: 1
17
0
3
6